text: Viñales, Marini i Arbolino, 'poles' en el Gran Premi de Xest - À Punt
  Viñales, Marini i Arbolino, 'poles' en el Gran Premi de Xest
  Arón Canet, el millor valencià del dia, eixirà en cinquena posició en Moto3.
  Maverick Viñales, el pilot més ràpid al traçat de Xest. / Efe
  17 de novembre 2018 - 20:30
  El pilot de Yamaha Maverick Viñales ha aconseguit la pole position de MotoGP en el Gran Premi de motociclisme que es disputa en el Circuit Ricardo Tormo de Xest. El pilot de Figueres, que lluitarà per la tercera posició final en el Mundial, va fer la seua primera pole aquesta temporada i en una pista eixuta. Per darrere, Àlex Rins (Suzuki) i Andrea Dovizioso (Ducati) han sigut segon i tercer, respectivament. Així i tot, el gran protagonista en la qualificació de la categoria reina ha sigut Marc Márquez.
  El de Cervera ha fregat novament la gesta. Ha caigut en la revolta 4, a la qual dona nom Nico Terol i, en tocar la grava, amb el colp, s'ha dislocat el muscle esquerre. En aquests moments semblava quasi segur que ahí acabava la seua qualificació. Però Emilio Alzamora, el seu mànager, l'ha arreplegat amb una escúter, li han col·locat el muscle en el box i ha pogut eixir de nou a rodar en un temps rècord. Amb només 5 minuts per a acabar la sessió, Márquez ha aconseguit la cinquena posició en graella.
  Canet, el millor dels valencians
  En la categoria de Moto2 el pilot de València, Iker Lecuona, que en els entrenaments lliures de divendres va ser el més ràpid amb la pista banyada, només ha pogut acabar el que fa 21. Jorge Navarro, de la Pobla de Vallbona, el que fa 23. I el pilot de Paterna, Héctor Garzó, que corre el seu primer Gran Premi en el Ricardo Tormo, ocuparà la posició 25 en la graella. La pole ha sigut per a Luca Marini, germà de Valentino Rossi.
  En Moto3, Arón Canet, de Corbera, ha aconseguit la cinquena plaça en una tanda que ha estat marcada per una pista encara banyada. El pilot de Cullera Vicente Pérez ha acabat el que fa 12 i Jaume Masià, tot i córrer amb tres fractures en el peu, ha pogut finalitzar en la posició 16. El d'Algemesí es juga el títol de millor debutant de l'any amb Dennis Foggia, a qui a hores d'ara trau 11 punts. La pole ha sigut per a l'italià Tony Arbolino, que ha arriscat i ha muntat rodes d'eixut quan la pista encara estava banyada. De fet els tres primers, han aconseguit els seus registres gràcies a una bona elecció de pneumàtics en el moment correcte.
  Diumenge la carrera de Moto3 comença a les 11:00h., la de Moto2 a les 12:20h. i la de MotoGP a les 14:00h.